Ego Stephanus, dominus Seleniaci, notum facio universis presentes litteras inspecturis, quod, cum mater mea defuncta in testamento suo legasset et dedisset in perpetuam elemosinam ecclesie Beati-Mariani quandam terram et quoddam pratum que appellantur terram et pratum Conversorum, que scilicet terram et pratum ratione excambii tenebat; quod excambium factum fuit cum prefate ecclesie fratribus a pie memorie domino D., patre meo, pro terra sua sita juxta domum domini Bassoti, ego et dominus Johannes, frater meus, supradicta scilicet terram et pratum pro anniversario parentum nostrorum, et animarum eorum remedio, prefate ecclesie in perpetuum quitavimus. In cujus testimonium atque memoriam, presentes litteras sigilli mei impressione munivi et tradidi prefate ecclesie fratribus ad munimen. Actum, anno Gratie Mº CCº XXIIIº, mense martio.